โฆษก ธปท.เผยบาทอ่อนจากปัจจัยภายนอก มองช่วยหนุนส่งออกได้บ้าง
โฆษก ธปท.เผยบาทอ่อนจากปัจจัยภายนอก มองช่วยหนุนส่งออกได้บ้าง
9 ก.ย. 2558

นายจิรเทพ เสนีวงศ์ ณ อยุธยา โฆษกธนาคารแห่งประเทศไทย (ธปท.) เปิดเผยว่า ค่าเงินบาทที่อ่อนลงในช่วงที่ผ่านมาสะท้อนภาวะของดอลลาร์สหรัฐที่แข็งขึ้นเมื่อเทียบกับคู่ค้าที่เป็นประเทศกำลังพัฒนา ขณะที่การฟื้นตัวของเศรษฐกิจสหรัฐมีความชัดเจนขึ้นเป็นลำดับ ดังนั้น จึงไม่ใช่เป็นปัจจัยเฉพาะเกี่ยวกับประเทศไทยหรือภูมิภาค ส่วนค่าความผันผวนของเงินบาทอยู่ในระดับกลางๆ ของภูมิภาค
อย่างไรก็ตาม การอ่อนค่าของเงินบาทในขณะนี้ช่วยพยุงเศรษฐกิจผ่านสภาพคล่องของผู้ส่งออก และทำให้ผู้ส่งออกบางรายสามารถปรับลดราคาสินค้าลงเพื่อให้ราคาที่เสนอขาย (quote) สามารถแข่งขันในตลาดโลกได้บ้าง แต่การฟื้นตัวของภาคการส่งออกคงต้องอาศัยทั้งการฟื้นตัวที่เข้มแข็งของเศรษฐกิจโลก และการปรับปรุงคุณภาพการผลิตและคุณภาพสินค้าให้ตรงกับความต้องการของตลาดโลกประกอบกันไปด้วย
ขณะที่ต้นทุนการนำเข้าสินค้าทุนที่เพิ่มขึ้นบ้าง คาดว่าจะไม่ใช่ปัจจัยถ่วงหลักของการตัดสินใจของผู้ประกอบการว่าจะลงทุนหรือไม่ในช่วงนี้ เพราะปัจจัยสำคัญขึ้นกับแนวโน้มเศรษฐกิจโดยรวมมากกว่า
 
 